kardosdrur/scandi-wiki huggingface dataset:
Glam rock

Glam rock (forkortelse af glamour rock), eller glitter rock, var en musiktrend fra den første halvdel af 1970'erne. Fænomenet, der især var britisk, var en reaktion mod den højtsvævende intellektualitet, der havde udviklet sig i rockmusikken sidst i 1960'erne.

Glam rock fænomenet blev startet af Marc Bolan fra gruppen T.Rex, der egenhændigt foryngede popmusikken ved især at appellere til teenagers. I hans kølvand kom en lang række teenage-idoler og glam-stjerner så som Slade, Sweet, Suzi Quatro, Mud, Alvin Stardust, Gary Glitter, Wizzard og den tidlige David Bowie.

I Danmark var det mest kendte glam rock-orkester Walkers, der huserede på Tipparaden fra tidligt i 1970'erne til omkring 1976.

Glam rock var frivol, fjollet, underholdende og uprætentiøs. De enkelte kunstneres musik havde ikke meget til fælles udover en vis enkelhed og iørefaldenhed. I stedet blev der lagt stor vægt på idolernes såvel visuelle som seksuelle image. Alle glamstjerner optrådte i glitter-tøj, plateausko, glimmer og make-up, og der blev flirtet med en seksuel flertydighed, hvor grænserne mellem mand og kvinde, heteroseksualitet og homoseksualitet blev udviskede. Glam rock var dog først og fremmest en uselvhøjtidelig, kommerciel musikalsk stilart.

Musikgenrer
Alexandre Dumas

Alexandre Dumas er navnet på både far og søn:

 Alexandre Dumas den ældre (1802-1870) – fransk forfatter af bl.a. De tre musketerer, Greven af Monte Cristo og Manden med jernmasken.
 Alexandre Dumas den yngre (1824-1895) – fransk forfatter af bl.a. Kameliadamen – (søn af A.D. den ældre).
Athos

Athos henviser til flere artikler:
 Athos (mytologi) – en af Giganterne i den græske mytologi
 Athos (bjerg) – et forbjerg i Grækenland
 Athos (Dumas) – en romanfigur fra Alexandre Dumas, den ældres De tre musketerer
Kronider

Kroniderne er børn af titanerne Kronos og Rhea (Kronide betyder børn af Kronos på oldgræsk). Der er seks Kronider; Hestia, Demeter, Hera, Hades, Poseidon og Zeus.

Kronos havde kastreret sin far Uranos, der forbandede ham og spåede at det skulle gå ham på samme måde. Derfor slugte Kronos sine egne børn så snart de blev født (I rækkefølgen ovenfor). Da Zeus skulle fødes gav Rhea Kronos en sten som hun havde svøbt i et barselsklæde og stak derefter af til Kreta hvor hun fødte Zeus i en hule under Idabjerget. I hulen diede Zeus en ged, Amaltheia og voksede sig stor. Da Zeus var udvokset fik han et brækmiddel af okeaniden Metis. Det gav han til Kronos og denne kastede sine børn og stenen som Rhea havde givet ham op. Dette var begyndelsen på krigen mellem titanerne og Kroniderne, der endte med at Kronos og hans søskende blev overvundet og at Zeus og hans søskende vandt.

Kilderne til denne tidlige del af de græske guders historie findes i Hesiods værk Theogonien

Eksterne henvisninger 
 

Græsk mytologi
Amerikansk flagspætte

Den amerikanske flagspætte (Picoides villosus) er en spætte i ordenen af spættefugle. Den lever i skovområder med store træer spredt over det meste af Nordamerika og Centralamerika. Spætten er hovedsageligt standfugl, men nogle af de nordligste bestande trækker længere sydpå om vinteren.

Egentlige spætter
Nordamerikas fugle
Amerikansk sortspætte

Den amerikanske sortspætte (Dryocopus pileatus) er en meget stor spætte i ordenen af spættefugle. De lever i skovområder med store træer spredt ud over Canada, det østlige USA og dele af stillehavskysten.

Egentlige spætter
Nordamerikas fugle
Titan (mytologi)

Titanerne var i den græske mytologi børn af Gaia og hendes søn Uranos ligesom kykloperne og de hundredarmede. Titanerne var præ-olympiske guder. Titanen Kronos kastrerede sin far og vandt derved magten, men da han avlede børn med Rhea, gentog historien sig. Børnene revolterede mod deres forældre, og titanerne kom i krig med Kronos' børn, Kroniderne. Der findes andre titaner nævnt i den græske mytologi, ofte er det børn af de oprindelige tolv.

Hvem titanerne har været, ved man ikke. Det har været foreslået, at de er et tidligere gudedynasti, der er blevet fortrængt af et nyere. Lignende historier fra Lilleasien vidner dog om, at historien om generationsslagsmålet har eksisteret andetsteds og måske har været et fast motiv i Lilleasiens og Grækenlands mytologier.

Kilder

Hesiod 
Den primære kilde til beretningerne om titanerne er Hesiods værk Theogonien. Han beskriver Titanernes undfangelse således:

"..favnet af Uranos fik hun Okeanos' hvirvlende floddyb
dertil Koios og Kreios og Japetos og Hyperion,
Rhea og Rheia og Themis og næst efter dem Mnemosyne,
Foibe med gylden krans og den længselsforvoldende Tethys;
Men efter dem som den yngste kom Kronos med krogede tanker,
rædsomst af samtlige børn, og han fyldtes af had til sin fader."

Citeret fra Lene Andersens oversættelse.

De fleste andre kilder følger Hesiod ret tæt højst med små variationer: Apollodoros for eksempel har Dione som en 13. titan.

Andre kilder 

I den orfiske digtning findes der fragmenter der omtaler titanerne.

Titanerne 
De oprindelige 12 titaner.
 Okeanos  – gift med Tethys
 Tethys  – gift med Okeanos
 Koios  – gift med Foibe
 Kreios 
 Hyperion  – gift med Theia
 Iapetos 
 Theia  – gift med Hyperion
 Rhea  – gift med Kronos
 Themis 
 Foibe  – gift med Koios
 Mnemosyne 
 Kronos  – gift med Rhea

Titanider 
 Hekate
 Atlas
 Perses
 Prometheus
 Helios
 Selene
 Eos

Astronomi 
Saturn-systemet, opkaldt efter titaner:
 Saturn (planet) – Kronos (Satúrnus)
 Titan (måne)
 Tethys (måne)
 Rhea (måne)
 Hyperion (måne)
 Iapetus (måne)
 Phoebe (måne) – Foibe
Opkaldt efter titanider:
 Prometheus (måne)
 Epimetheus (måne)
 Atlas (måne)
 Telesto (måne)
 Dione (måne) Ifølge nogle kilder en okeanide.
Asteroide:
 57 Mnemosyne
Overfladestrukturer på Venus:
 Mnemosyne Regio, Themis Regio og Tethus Regio.
 Rhea Mons og Theia Mons; bjerge.
Geologiske navne:
 Iapetushavet, Atlantens forgænger (600-400 mio år siden).
 Tethyshavet, Middelhavets forgænger (245-65 mio år siden).

Eksterne henvisninger
Dværgflagspætte

Dværgflagspætten () er en spætte i ordenen af spættefugle. Spætten er den mindste spætteart i Nordamerika.

Egentlige spætter
Nordamerikas fugle
Gilaspætte

Gilaspætten (Melanerpes uropygialis) er en spætte i ordenen af spættefugle. Fuglen lever i ørkenregionerne i Arizona og vestlige Mexico. Gilaspætten er 20-25 cm lang.

Egentlige spætter
Mexicos fugle
Gråspætte

Gråspætten (Picus canus) er en spætte i ordenen af spættefugle. Denne spætteart lever i det eurasiske område. Den lever ikke i Danmark men findes fx i Norge og Sverige.

Eksterne henvisninger 
Gråspættens kaldelyd

Egentlige spætter
Fugle fra Eurasien
Gulbuget askespætte

Den gulbugede askespætte (Dendropicos goertae) er en spætte i ordenen af spættefugle. Den lever i det ækvatoriale Afrika. Hunnen lægger 2-4 æg. Fuglen er 20 cm lang. Den voksne han har en rødfarvet krone på hovedet.

Afrikas fugle
Egentlige spætter
Gulbuget saftspætte

Den gulbugede saftspætte (Sphyrapicus varius) er en spætte i ordenen af spættefugle. Den lever i skove i Canada, det østlige Alaska og det nordøstlige USA. Spætten trækker sydpå til de sydlige dele af Nordamerika og Centralamerika.

Egentlige spætter
Fugle fra Canada
Titanomachien

Titanomachien er en mytisk krig mellem gudedynastierne titaner og kronider.

Udgangspunktet for krigen var titanen Kronos, der åd sine egne børn, for ikke at den forbandelse, som hans far Uranos havde kastet over ham, skulle blive til virkelighed. Kronos havde nemlig kastreret sin far. Den yngste af Kronos børn, Zeus, undslap ved sin moder Rheas hjælp og vendte tilbage med et brækmiddel, som han gav sin far (Nogle mener at Zeus skar maven op på Kronos, og på den måde fik dem ud). Herefter kastede Kronos alle sine børn op, og fjendtlighederne begyndte. Titanerne undtagen Themis og Prometheus deltog på Kronos' side sammen med et nyt kuld uhyrer, som Gaia havde undfanget og født, giganterne, mens Zeus og hans søskende kæmpede på den modsatte side.

Zeus og de øvrige kronider vandt til sidst, især takket være lynkilen, som Zeus havde fået af kykloperne, efter at han havde befriet dem fra Tartaros. Kroniderne fik også hjælp fra de hundredarmede, som var blevet befriet ved samme lejlighed. Efter sejren kastede Zeus titanerne ned i Tartaros og satte kykloper og de hundredarmede som deres vogtere.

Det Nye Styre 

Således kommer Zeus til at efterfølge en ældre og mere primitiv generation af guder. Han er visere, han har ædlere egenskaber og fysisk styrke.
Dog var det ikke alle Titanerne der havde holdt med Kronos. For eksempel kæmpede Okeanos ikke på hans side, og det siges at Prometheus, Iapetos´ søn, havde hjulpet Zeus betydeligt. Efter sejren over Titanerne blev Kronos og hans søskende lagt i lænker og styrtet ned i Tartaros, medens Hekatocheirerne blev sat til at vogte dem.

Atlas 

Følgerne af den nye verdensorden var for nogle den rene pinsel. Således blev for eksempel Atlas, søn af Titanen Iapetos, hårdt straffet for sin deltagelse i Titanernes kamp mod Zeus. Han blev nemlig sendt til verdens ende, mod vest, til grænseområdet mellem Natten og Kaos, der hvor Hespariderne vogtede over de gyldne æbler. Dér blev han dømt til i al evighed at støtte himmelvælvingen på sine skuldre, eller – ifølge andre overleveringer – at støtte himlen og jorden, eller verdens akse. En anden myte fortæller, at Atlas tidligere havde været konge over en sagnomspunden ø, på den anden side af oceanet, ved navn Atlantis. Atlas fik syv døtre med Pleione, nemlig pleiaderne: Taighete, Elektra, Alkyone, Astarope, Kelaino, Maia og Merope. Pleiones døtre kom efter deres død op på himmelen og dannede stjernebilledet Pleiaderne.

Se også 
 Gigantomachien

Græsk mytologi
Hekate

Hekate (, Hekátē) er en gudinde i græsk mytologi. 

Perseiden Hekate er en af dem der ikke blev styrtet ned til Tartaros i titanomachien. Hun er datter af titaniderne Perses og Asteria, men som man ser, af følgende citat fra Hesiods Theogonien, er hun accepteret og æret i Zeus' forsamling på Olympen.

Hekate er en uhyggelig gudinde der hjemsøger øde steder om natten, med slanger i håret. Hun er månegudinde, hvilket hun deler med gudinden Artemis, men hendes titanske ophav giver hende en langt dystrere fremtoning end Jagtens gudinde. Hun er også gudinde for Hekseri og trolddom.

Desuden er Hekate en Frugtbarhedsdaimon (daimon er det græske udtryk for en kraft). I Demeterhymnen hjælper Hekate Demeter med at finde sin datter Kore i Hades.

Hekates oprindelse er ikke sikker, men hun har træk fra lilleasiatiske gudinder og regnes derfor normalt ikke til de faste græske guder. Det faktum, at hun er af titanisk oprindelse, viser også en vis fjernhed fra Kroniderne.

Græske guder
Romerske guder
Naturgudinder
Tese

Ordet tese kommer af græsk thesis = "det at stille" eller "det at lægge". Ordet bruges om en grundlæggende, – men ubevist – påstand, som danner udgangspunkt for en drøftelse. Drøftelsen kan være en almindelig samtale på hverdagsplan, men den kan også være en videnskabelig diskussion, der løber inden for et fag over årtier eller sågar århundreder.

Det centrale er, at påstanden er ubevist i den sammenhæng (diskurs), hvor den bruges. Den kan være statistisk begrundet, almen accepteret, common sense eller simpelt hen nødvendig, men dens sandhedsværdi afgøres uden for det rum, hvor den bliver brugt som tese.

Eksempler på teser 
 en geometrisk tese er, at "den korteste vej mellem to punkter er en ret linje"
 en filosofisk tese er, at "jeg tænker, altså er jeg"
 en hverdagstese er, at "man kan ikke både blæse og have mel i munden"

Se også 
 Tese og antitese

Filosofi
Erkendelsesteori
Filosofiske grundbegreber
Antagelse

fi:Tieteellisten yliopistotutkintojen opinnäytetyöt#Väitöskirja
Themis

Titanen Themis valgte at kæmpe på Kronidernes side i titanomachien og er derfor ikke nedstyrtet til Tartaros. Med sin titaniske oprindelse optræder hun blandt de olympiske guder som forbindelsen tilbage til en oprindelig orden. Hun er derfor gudinde for skik og brug og repræsenterer traditionen og jorden (mytisk gennem sin mor Gaia). 

Gennem ægteskab med Zeus har hun datteren Dike, retfærdigheden.

Themis og Delfi 
Themis har fra sin mor Gaia arvet profetiske evner og er derfor den anden beskytterinde af Oraklet i Delfi efter sin mor. Senere overgiver hun dette hverv til Apollon.

Themis' spådomsevner kendes fra historien, hvor hun advarede Zeus mod at få en søn med Thetis, da denne ville støde ham fra tronen.

I visse udgaver af fortællingen advarede hun Deukalion og Pyrrha om Syndfloden.
Hun advarede desuden Atlas om at en søn af Zeus ville komme og stjæle Hesperidernes gyldne æbler.

Eksterne links 

Titaner
Terrarium

Et terrarium er et kunstigt miljø, som jorddyr (mest øgler og padder) lever i, ligesom et akvarium er for fisk. Det er vigtigt at genskabe det miljø, dyrene er vant til at leve i. 
Et terrarium er også blevet populært at holde ørkenrotter/Gerbil, hamster, rotter og andre gnavere i, så de ikke sviner så meget. Et terrarium er af glas, og de fleste terrarier har net i toppen, og siderne kan åbnes, derfor er et terrarie og et akvarium ikke det samme.

Økologi
Hobby
Hardangerfele

En hardangerfele er et norsk folkemusik-instrument – en variant af violinen.

Ud over de fire strenge, som en almindelig violin har, har den 4–5 underliggende resonansstrenge. Stolen er fladere end på en almindelig violin.

Den ældste, bevarede hardangerfele er lavet i 1651 af Ole Jonsen Jaastad (1621–1694) i Ullensvang.

Isak Nilssen Botnen (1669–1759) regnes som konstruktør af den moderne hardangerfele. Han var født på gården Skaar i Hardanger. Han lavede feler med et varierende antal understrenge, oftest to, men også op til seks. Der findes stadig ca. 15 hardangerfeler, han har bygget.

Hans søn Trond Isaksen Botnen (Flatabø) lavede omkring 1000 hardangerfeler. 30–40 af dem er bevaret.

Litteratur 
 «Felebok for salongbordet, Ei fele er ei fele. Å nei då. Ei fele kan hete Sigrid, Liv eller Brita, Fjellmøy eller Veslemøy, Myllarfela eller Pantefela.» (betalingsmur) Olav Norheim, i Dag og Tid 2018-12-14 S. 28

Strengeinstrumenter
Okeanos

Okeanos, Verdensstrømmen, er i græsk mytologi den vældige titan der flyder rundt om moderen Gaia og broderen og faderen Uranos. Okeanos er ophav til alle jordens kilder, floder og til den hærskare af havnymfer som grækerne kaldte okeanider.

Stamtræ

Eksterne henvisninger 

 

Titaner
Poti

Poti () er en by i Samegrelo-provinsen i det vestlige Georgien. Den er beliggende ved den østlige kyst af Sortehavet, ved Rioni-flodens udløb. Poti blev grundlagt som en græsk koloni i det 7. århundrede f.Kr. og hed da Phasis.

Referencer 

Byer i Georgien
Theogonien

Theogonien (, Theogonía) er et digt forfattet af den græske digter Hesiod i det 7. århundrede f.Kr..

Ordet theogonia betyder "gudefødsel". Digtet beskriver verdens og gudernes skabelse og de forhistoriske magtkampe mellem guderne. Den første gud var ifølge Hesiod Chaos, det tomme uordnede verdensrum. Herefter fødtes søskendeparret og ægteparret Uranos og Gaia. Deres børn, titanerne, gjorde under anførsel af Kronos oprør mod deres fader. Kronos' børn, de olympiske guder, gjorde senere oprør mod titanerne, hvorved den eksisterende verdensorden (kosmos) blev etableret.

Digtet slutter med en liste over guders børn med mennesker. Det drejer sig muligvis om en senere tilføjelse. Den leder over til et andet hesiodeisk digt, Kvindekataloget, der imidlertid kun kendes fra papyrusfragmenter.

Hesiods digt viser tydelig påvirkning fra mellemøstlige kosmogoniske traditioner.

Litteratur 
 Theogony. Edited with prolegomena and commentary by M. L. West. Oxford 1966.
 Theogonien. Værker og Dage. Skjoldet. Ved Lene Andersen. Klassikerforeningens Kildehæfter, København 1999, 2. udgave. 

Antikkens græske litteratur
Baku

Baku (aserbajdsjansk: Bakı ,  Badkube) er hovedstaden og største by i Aserbajdsjan. Byen ligger på sydsiden af Apsjeronhalvøen på vestbredden af Det Kaspiske Hav og er en vigtig havneby. Baku ligger 28 m under havets overflade, hvilket gør det til den lavest liggende hovedstad i verden, og den største by i verden, der ligger under havoverfladen. Baku havde (). indbyggere mens metropolregionen havde 4.000.000 indbyggere.

Baku er opdelt i elleve administrative distrikter og 48 bydele som Baku Archipelago og Neft Daşları "Oil Rocks", som ligger 60 km fra Baku. Hovedstadens gamle bydel bærer præg af sin fortid som en del af Det Osmanniske Rige og af, at Baku 861-1538 var hovedstad for det arabisk-persiske Shirvanshah-dynasti. Byens gamle bydel, Shirvanshah-paladset og Jomfrutårnet kom på UNESCOs Verdensarvsliste i 2000.

Byen er det videnskabelige, kulturelle og industrielle centrum i Aserbajdsjan. Mange betydelige aserbajdsjanske institutioner har deres hovedkvarter i byen. Havnen kan håndtere to millioner tons bulkladninger om året. I de seneste år er Baku blevet en vigtig mødested for internationale begivenheder. Byen var vært for Eurovision Song Contest 2012, De Europæiske Lege 2015, Europas Grand Prix i 2016 og Islamic Solidarity Games 2017 og er en af værtsbyerne ved Europamesterskabet i fodbold 2020.

I Baku ligger store modehuse med butikker og arenaen fra Eurovision Song Contest i 2012. Ifølge Lonely Planet hører Baku til blandt verdens top ti destinationer for natteliv. Baku bliver kaldt Østens Paris og 'Vindenes By'. Hovedstaden er kendt for sine voldsomme storme. Selv siger Baku-indbyggerne, at det blæser 270 dage om året.

Museer i Baku 

 Aserbajdsjans arkæologiske og etnografiske museum
 Aserbajdsjans tæppemuseum
 Aserbajdsjans geologiske museum

Galleri

Referencer

Eksterne henvisninger 

 
Verdensarvsområder i Aserbajdsjan
W.I.T.C.H.

W.I.T.C.H. er en italiensk Disney-tegneserie, skabt af Elisabetta Gnone.
Serien handler om en gruppe piger med magiske evner; Will, Irma, Taranee, Cornelia og Hay Lin.

Lene Kaaberbøl har skrevet en bogserie, der foregår i W.I.T.C.H.-universet og har de fem piger som hovedpersoner.

Franske SIP Animation Paris har lavet en tegnefilmserie i 52 afsnit 2004-2006 baseret på de italienske bøger.

Figurer 
De fem W.I.T.C.H.-piger er Will, som er lederen og svømmer, Irma, som er humoristisk og hersker over vandet, Taranee, som er et med ilden og er vild med fotografering, Cornelia, der skøjter og har magt over jorden, og den kunstneriske Hay Lin, som er let som luften, og som har en bedstemor, der er i Kandrakar. Sammen kæmper de mod fjender som Nerissa, Phobos, Yua, Dark Mother, og mange flere.

W.I.T.C.H.-bladet er stoppet og sægles ikke mere i Danmark.

Bogserien W.I.T.C.H. 
 Salamanderens hjerte, 2002, 
 Stilnerens musik, 2002, 
 Havets ild, 2002, 
 Grøn magi, 2002, 
 Den Grusomme Kejserinde, 2002,  og 
 Krystalfuglene I: Stenfalken, 2003, 
 Krystalfuglene II: Ørnekløer, 2003, 
 Krystalfuglene III: Uglens skygge, 2003, 
 Krystalfuglene IV: Den gyldne føniks, 2003, 

W.I.T.C.H.-bøgerne er skrevet på engelsk og siden oversat til dansk og andre sprog.

Eksterne henvisninger 
 Disneys danske W.I.T.C.H.-side 
 W.I.T.C.H.-News, en anden dansk W.I.T.C.H.-side

Animerede tv-serier fra Disney
Børnebøger
Holger Danske (flertydig)

Holger Danske har flere betydninger:

 Holger Danske – en europæisk sagnhelt
 Holger Danske (flytteforretning) – en københavnsk flytteforretning
 Holger Danske (modstandsgruppe) – en modstandsgruppe under besættelsen
 Holger Danske (tidsskrift) – var et tidskrift til oplysning for Danmarks Ungdom, der udkom fra 1909- 1914 (?)
 Holger Danske (skib) – et dansk passagerskib

 kultur
 Holger Danske (eventyr) – et eventyr af H.C. Andersen
 Holger Danske (opera) – en opera af F.L.Æ. Kunzen
 Holger Danske (film) – dansk stum kortfilm fra 1910 instrueret af Eduard Schnedler-Sørensen
Horats

Quintus Horatius Flaccus (født 65 f.Kr., død 8 f.Kr.). Horats var en af de ypperste romerske digtere.

Han stammede fra den syditalienske by Venosa i den nuværende region Basilicata. Hans far var en frigiven slave, som skabte sig en pæn formue som inkassator og ved landbrug.

Horats er citeret for at have sagt: jeg hader den gemene pøbel og holder afstand til den (latin: odi profanum vulgus et arceo).

Se også 

Latinske forfattere
Digtere fra Romerriget
Personer fra Venosa
Lise Lyng Falkenberg

Lise Lyng Falkenberg (født den 17. maj 1962 i Odense) er en dansk forfatter og international freelancejournalist. Hun har mag.art. i litteraturvidenskab med ph.d. i kulturstudier.

Hun skriver fortrinsvis skønlitteratur for voksne, biografier samt fagbøger om litteratur, musik og kultur. Siden 2001 har hun skrevet udelukkende på engelsk.

I 2003 optrådte hun som romanfigur i Søren Mosegaards roman Dronning Margrethe von Donner und Blitz.

Siden 2005 har hun arbejdet intenst med den britiske rockgruppe Slade og især deres trommeslager Don Powell. Dette er der kommet en række blogs ud af på internettet, ligesom artikler og biografier i danske og udenlandske blade og aviser. I 2013 udkom Lise Lyng Falkenbergs engelsksprogede officielle biografi om Don Powell på Omnibus Press.

Udvalgt bibliografi

Eksterne henvisninger 
 Forfatterens blog
 Officiel hjemmeside

Romanforfattere fra Danmark
Faglitterære forfattere fra Danmark
Personer fra Odense
Journalister fra Danmark
Dansksprogede forfattere fra Danmark
Marcus Valerius Martialis

Marcus Valerius Martialis også kaldet Martial (født 1. marts ca. 40, død ca. 103) var en romersk epigramdigter.

Marcus Valerius Martialis blev født omkr. 40 e.Kr. i Bilbilis (nuværende Spanien) og døde sammesteds ca. 103 e.Kr. Han levede det meste af sit liv i Rom, hvor han havde nær forbindelse med Plinius den Yngre og Seneca. Kejserne Titus og Domitian støttede ham bl.a. ved at tildele ham rang som 
eques (ridder).

Martial er den eneste romerske digter, der kun har skrevet epigrammer (korte, skarpt pointerede satiriske digte). Den første samling udkom ca. 80 e.Kr. i forbindelse med indvielsen af Colosseum. I epigrammerne udleverer han en lang række af de laster og karakterbrist, som særligt hørte storbylivet til, ofte med en sproglig drejning, der forekommer nutidens læsere unødigt obskøn. Martials epigrammer viser et Rom, der er befolket med arvejægere, snyltegæster, svindlere o.a.

De personnavne, der ses i epigrammerne, er formentlig opdigtede. Personerne er for det meste jævne mennesker, borgere og deres koner, frigivne slaver o.l., og kun i ganske få tilfælde er det nogen, der er kendt ud over den sammenhæng, som Martial lader dem optræde i.

Ludvig Holberg har skrevet latinske epigrammer inspireret af Martial.

Tjek fødsels- og dødsår
Latinske forfattere
Digtere fra Romerriget